**TEMA: DIE BEWEGING VAN NOOD**

Ons leef in ’n land met baie nood – daaroor kan niemand stry nie. Oral rondom ons is nood:

* Fisiese nood: mense het nie geld nie, het nie kos nie, nie blyplek nie. Mense is siek en seer.
* Emosionele nood: mense is bang en eensaam en hartseer en benoud en onseker.
* Verhoudingsnood: mense is alleen, soms selfs IN huwelike, IN verhoudings.
* Geestelike nood: mense is ver van die Here af – onseker, bang, benoud.

So kan ons maar aangaan, oral rondom ons. Wat maak mens daarmee? Hoe spreek mens dit aan? Waar begin mens? Die nood is so baie dat dit mens maklik kan oorweldig en dan doen jy niks – Wat sal my bietjie tog help? Maar wat behoort ons te doen? Kom ons gaan leer vandag by iemand in die Ou Testament, kom ons gaan leer bietjie by Nehemia.

Kom ek skets net eers die situasie:

Dis Desember 445 v.C.[[1]](#footnote-1) Die volk Juda is weggevoer in ballingskap in Babilonië en meeste is nog daar. Die slimmes en jonges en die mense wat waarde gehad het, is deur die Babiloniërs gebruik. Die res, die “waardeloses”, is teruggestuur Juda toe, teruggestuur Jerusalem toe. Maar onthou, Jerusalem was verwoes, so hierdie mense het teruggegaan na bouvalle toe....

Nehemia was een van die “waardevolles”. Hy het in Babilonië gebly, in die stad Susan, waar hy belangrike werk gehad het as die koning se skinker, wat ’n baie belangrike posisie was, want hy kon direk met die koning praat.[[2]](#footnote-2)

Kom ons lees wat toe gebeur:

**Nehemia 1:1-2:5:**

**1. SIEN DIE NOOD → OË**

1Die verhaal van Nehemia seun van Gakalja.

Dit was in die maand Kislef, die twintigste jaar. Ek was in die vestingstad Susan. 2Ganani, een van my medeamptenare, het daar aangekom uit Juda, hy en 'n paar ander manne.

Ek het by hulle navraag gedoen oor die Judeërs wat uit die ballingskap vrygelaat is en teruggegaan het, en oor Jerusalem, 3en hulle het vir my gesê: “Die ballinge wat teruggegaan het, beleef daar in die provinsie Juda groot ellende en smaad. Die muur van Jerusalem lê om, en die stadspoorte is verbrand.”

**2. HUIL OOR DIE NOOD → HART**

4By die aanhoor van dié woorde het ek gaan sit en gehuil en dae lank getreur.

**3. BID OOR DIE NOOD → KNIEË**

Ek het gevas en tot die God van die hemel gebid. 5Ek het gesê:

“Ag, Here, God van die hemel, groot en ontsagwekkende God wat u verbond en u troue liefde handhaaf teenoor dié wat vir U liefhet en u gebooie gehoorsaam, 6luister tog, gee tog ag op die gebed wat ek, u dienaar, sonder ophou tot U bid.

“Ek bid vir u dienaars, die Israeliete, ek doen belydenis van die sondes wat ons teen U begaan het. Ook ek en my familie het gesondig. 7Ons het U nie geëer nie, ons was ongehoorsaam aan die gebooie, die voorskrifte, die bepalings wat U aan u dienaar Moses gegee het.

8“Dink tog aan die belofte wat U aan u dienaar Moses gemaak het: ‘As julle ontrou is, sal Ek julle onder die volke verstrooi, 9maar as julle julle tot My bekeer en my gebooie gehoorsaam en nakom, sal Ek julle weer bymekaarmaak, al is julle oor die hele aarde versprei. Ek sal julle terugbring na die plek toe wat Ek gekies het om my Naam daar te laat woon.’

10“Hulle is u dienaars, u volk vir wie U met u groot mag en krag gered het. 11Ag, Here, luister tog na die gebed van u dienaar en na die gebed van u dienaars, hulle vir wie dit 'n vreugde is om u Naam te eer. Laat my tog voorspoedig wees met wat ek vandag wil doen. Laat hierdie man my simpatiek gesind wees.”

**4. BOU OOR DIE NOOD → VOETE**

Ek was die koning se skinker.

2:1Dit was in die maand Nisan, die twintigste jaar van koning Artasasta. Die wyn was voor hom, en ek moes dit optel en aan hom gee. Ek was nooit bedruk voor hom nie, 2maar dié dag sê die koning vir my: “Hoekom lyk jy so bedruk? Is jy dalk siek? Nie? Hartseer dan?”

Ek was baie bang, 3maar ek het vir die koning gesê: “Mag die koning baie lank lewe! Hoe sal ek dan nie bedruk lyk as die stad waar my voorvaders begrawe is, in puin lê en sy poorte verbrand is nie?”

4Toe sê die koning vir my: “Is daar iets wat jy my wil vra?”

Ek het 'n skietgebed opgestuur na die God van die hemel 5en toe vir die koning gesê: “As die koning dit goedvind, as u dienaar op u goedgesindheid mag reken, stuur my na Juda toe, na die stad waar my voorvaders begrawe is, sodat ek die stad kan herbou.”

6Die koningin het langs die koning gesit. Hy het vir my gevra: “Hoe lank sal jou reis duur en wanneer sal jy terug wees?”

Hy was die saak dus goedgesind, hy het my die opdrag gegee.

 Ek het vir hom 'n tyd aangedui 7en toe vir hom gevra: “As die koning dit goedvind, laat ek briewe kry aan die goewerneurs in Wes-Eufraat, sodat hulle my vrye deurgang kan gee tot ek in Juda aankom. 8Ek het ook 'n brief aan Asaf nodig, die opsigter oor die staatsbos, dat hy my kan voorsien van hout om die poorte van die vesting by die tempel te maak, en vir die stadsmuur en vir die huis wat ek sal bewoon.”

My God het sy goeie hand oor my gehou, en die koning het my versoek toegestaan.

Kom ons kyk bietjie na hoe Nehemia oop die nood reageer – dalk leer ons iets daaruit!

1. **SIEN DIE NOOD → OË**

Die eerste is om die nood raak te sien, om met oop oë deur die lewe te gaan.

1. **HUIL OOR DIE NOOD → HART**

Maar wat doen mens dan? Want daar is BAIE nood! As ek eers net begin mooi kyk, gaan ek baie raaksien. Ek kan nie alles oplos nie – so wat doen ek?

Ek vra myself af: “Wat steek my hart aan die brand? Wat gryp my aan? Wat roer my?” Nehemia het gehuil en dae lank getreur. Wat is dit wat jou laat huil? Wat is dit wat jou hartseer maak?

1. **BID OOR DIE NOOD → KNIEË**

En dan? Dan bid ek daaroor! En let mooi op waarvoor Nehemia bid:

1. Hy bid vir die mense – “Ek bid vir u dienaars, die Israeliete” (v. 6)
2. Hy bid vir homself – “Laat my tog voorspoedig wees met wat ek vandag wil doen.” (v. 11)

Nehemia bid vir die mense in nood, maar nie net vir hulle nie – hy bid vir homself ook, want hy besef: die pyn in sy hart in ’n roeping om self ’n verskil te maak, om self te gaan en iets te DOEN!!!

1. **BOU OOR DIE NOOD → VOETE**

Daarom stop hy nie by gebed nie – hy gaan doen iets. Hy gaan vra die koning of hy self kan gaan om te gaan help. Hy los sy veilige, gemaklike werk agter om te gaan werk vir mense in nood. Dis ’n groot ding om te doen!

G’n wonder dat Nehemia “BAIE BANG” was nie!!!(v. 2) Dis OK om bang te wees! Maar gaan nog steeds! Doen iets! Ek kan nie maar net bid en dan niks doen nie.....

So, vra jouself vandag die 4 vrae af:

Watter nood sien jy alles rondom jou?

Watter van daardie nood gryp jou hart aan?

Hoe bid jy daarvoor?

Hoe werk JY daaraan?

Miskien is een van ons Sunrise projekte net die plek vir jou, miskien is DIT waar die Here jou nou wil gebruik.

Of miskien is dit iewers anders, miskien is daar ’n ander nood wat jou aan die hart gryp. Dis die Here wat jou roer, dis die Here wat roep: “Ek wil jou stuur!!!”

Moenie oorweldig word deur die hoeveelheid nood nie – gefokus op dit wat jou hart roer.

Bid daarvoor – maar moenie net vir hulle bid nie, bid vir jouself. “Wat moet EK daaraan doen?”

En DOEN dan – moenie net bid nie.

Mag jy so leef. Mag jou bede wees: “Hier is ek Here. Stuur MY!!!!”

Amen.

1. Die maand (vgl. Woordelys) Kislef is November-Desember en die twintigste jaar verwys waarskynlik na die twintigste regeringsjaar van Artasasta, dit is Artaxerxes I (465–424 v.C.) – die datum is dus tussen 5 Desember en 3 Januarie 445 v.C.

A.H. van Zyl et.al., Die Bybel Verklaar, (Kaapstad: Lux Verbi) 1993. [↑](#footnote-ref-1)
2. 1:11. cupbearer. The cupbearer in the ancient Near Eastern court held a very important position. He had direct access to the king and thus had great influence. Texts and reliefs describe cupbearers in Assyrian and Persian courts. The cupbearer was in close proximity to the king’s harem and thus was often a eunuch, although there is no evidence that this was the case with Nehemiah. Later sources identify the cupbearer as the wine taster. In addition he was the bearer of the signet ring and was chief financial officer.

Walton, John H.; Matthews, Victor H.; Chavalas, Mark W., The IVP Bible Background Commentary: Old Testament, (Downers Grove, IL: InterVarsity Press) c2000. [↑](#footnote-ref-2)